ASEA AB
Store norske leksikon,Økonomi og næringsliv,Næringsliv,Bedrifter og personer,Bedrifter i internasjonal næringslivshistorie
Västerås, tidligere svensk elektroteknisk selskap, grunnlagt 1883 av Ludwig Fredholm som Elektriska Aktiebolaget for å produsere en elektrisk dynamo utviklet av ingeniøren Jonas Wenström. Fusjonerte 1890 med et annet av Wenströms selskaper (for kraftoverføring) til Allmänna Svenska Elektriska Aktiebolaget (ASEA).
Elektrifisering Fra starten av 1900-tallet var selskapet viktig innen elektrifiseringen av svenske hjem, industri og jernbane, samtidig som datterselskaper ble opprettet i utlandet. ASEA laget fra 1920 også elektriske lokomotiver og annet jernbaneutstyr, og var i 1930-årene blitt en av Sveriges største elektrotekniske bedrifter med virksomhet i mange land. I denne perioden var idrettslederen Johannes S. Edström adm. direktør og senere styreformann. 1968 dannet ASEA og den svenske stat samarbeidsselskapet Asea-Atom for utvikling av kjernekraftverk, helt overtatt av ASEA 1982. Selskapet laget også elektriske generatorer, transformatorer, motorer, ovner og industriroboter med mer og hadde midt i 1980-årene over 200 datterselskaper i nesten 40 land med rundt 70 000 ansatte. Wallenberg-familien var dominerende eier. I Norge ble datterselskapet Norsk Motor- og Dynamofabrikk dannet 1913, som 1916 fusjonerte med bedriften Per Kure til Asea Per Kure. Norsk Viftefabrikk, grunnlagt 1932, var eid av det svenske ASEA-selskapet Fläkt AB. ASEA overtok 1985 også halvparten av Trallfa Robot i Bryne. Nyere tid 1988 ble de fleste av ASEAs og sveitsiske BBC Brown Boveris aktiviteter slått sammen til ABB Asea Brown Boveri, eid med halvparten hver av ASEA og BBC. I 1999 ble de to selskapene fullstendig integrert med en felles aksje som ABB Ltd. Les mer i Store norske leksikon ABB Ltd. elektrifisering